钦定古今图书集成/明伦汇编/官常典/第488卷 > 周法尚
## 钦定古今图书集成/明伦汇编/官常典/第488卷 > 周法尚

按《隋书》本传，“法尚，字德迈，汝南安城人也。祖灵起，梁
直阁将军、义阳太守、庐、桂二州刺史。父炅，定州刺史、
平北将军。法尚少果劲有风概，好读兵书。年十八，为
陈始兴王中兵参军，寻加伏波将军。其父卒后，监定
州事，督父本兵。数有战功，迁使持节、贞毅将军、散骑
常侍，领齐昌郡事，封山阴县侯，邑五千户，以其兄武”
昌县公法僧代为定州刺史。法尚与长沙王叔坚不
相能，叔坚言其将反。陈宣帝执禁法僧，发兵欲取法
尚，其下将吏皆劝之归北，法尚犹豫未决。长史殷文
则曰：“乐毅所以辞燕，良由不获已。事势如此，请早裁
之。”法尚遂归于周。宣帝甚优宠之，拜开府、顺州刺史，
封归义县公，邑千户，赐良马五匹，女妓五人，彩物五
百段，加以金带。陈将樊猛济江讨之，法尚遣部曲督
韩明诈为背己，奔于陈，伪告猛曰：“法尚部兵不愿降
北，人皆窃议，尽欲叛还，若得军来，必无斗者，自当于
陈倒戈耳。”猛以为然，引师急进。法尚乃阳为畏惧，自
保于江曲。猛陈兵挑战，法尚先伏轻舸于浦中，又伏
精锐于古村之北，自张旗帜，迎流拒之。战数合，伪退
登岸，投古村。猛舍舟逐之，法尚又疾走，行数里，与村
北军合，复前击猛，猛退走赴船。既而浦中伏舸，取其
舟楫，建周旗帜，猛于是大败，仅以身免，掳八千人。高
祖为丞相司马，消难作乱，阴遣上开府段珣率兵阳
为助守，因欲夺其城。法尚觉其诈，闭门不纳，珣遂围
之。于时仓卒兵散在外，因率吏士五百人守拒二十
日，外无救援，自度力不能支，遂拔所领，弃城遁走，消
难掳其母弟及家累三百人，归于陈。高祖受禅，拜巴
州刺史，破三鸦叛蛮于铁山，复从柱国王谊击走陈
寇。迁衡州总管、四州诸军事，改封谯郡公，邑二千户后上幸洛阳，召之。及引见，赐金钿酒锺一双，彩五百
段，良马十五匹，奴婢三百口，给鼓吹一部。法尚固辞，
上曰：“公有大功于国，特给鼓吹者，欲令公乡人知朕
之宠公也。”固与之。岁馀，转黄州总管。上降密诏，使经
略江南，伺候动静。及伐陈之役，以行军总管隶秦孝
王，率舟师三万出于樊口。陈城州刺史熊门超出师
拒战，击破之，擒超于阵。转鄂州刺史，寻迁永州总管，
安集岭南，赐缣五百段，良马五匹，仍给黄州兵三千
五百人为帐内。陈桂州刺史钱季卿、南康内史柳璿、
西衡州刺史邓暠、阳山太守毛爽等前后诣法尚降。
陈定州刺史吕子廓据山洞反，法尚引兵逾岭，子廓
兵众日散，与千馀人走保岩崄，其左右，斩之而降。赐
彩五百段，“奴婢五十口，并银瓮宝带、良马十匹。”十年，
寻转桂州总管，仍为岭南安抚大使。后数年，入朝，以
本官宿卫，赐彩三百段、米五百石、绢五百匹。未几，桂
州人李光仕举兵作乱，令法尚与上柱国王世积讨
之。法尚驰往桂州，发岭南兵。世积出岳州，征岭北兵，
俱会于尹州。光仕来逆战，击走之。世积所部多遇瘴
不能进，顿于衡州，法尚独讨之。光仕帅劲兵保白石
洞，法尚捕得其弟光略、光度，大获家口。其党有来降
附，辄以妻子还之。居旬日，降者数千人。法尚遣兵列
阵以当光仕，亲率奇兵，蔽林设伏。两阵始交，法尚驰
击其栅，栅中人皆走散，光仕大溃，追斩之。赐奴婢百
五十口，黄金百五十两，银百五十斤。仁寿中，遂州獠
叛，复以行军总管讨平之。隽州乌蛮叛，攻陷州城，诏
令法尚便道击之。军将至，贼弃州城，散走山谷间，法
尚捕不能得。于是遣使慰谕，假以官号，伪班师，日行
二十里，军再舍，潜遣人觇之，知其首领尽归栅，聚饮
相贺。法尚选步骑数千人袭击破之，获其渠帅数十
人，掳男女万馀口，赐奴婢百口，物三百段，蜀马二十
匹。军还，检校潞州事。炀帝嗣位，转云州刺史。后三岁，
转定襄太守，进禄金紫光禄大夫。时帝幸榆林，法尚
朝于行宫，内史令元寿言于帝曰：“汉武出塞，旍旗千
里。今御营之外，请分为二十四军，日别遣一军发，相
去三十里，旗帜相望，钲鼓相闻，首尾连注，千里不绝，
此亦出师之盛者也。”法尚曰：“不然。兵亘千里，动间山
川，卒有不虞，四分五裂，腹心有事，首尾未知，道阻且
长，难以相救。虽是故事，此乃取败之道也。”帝不怿，曰：
“卿意以为如何？”法尚曰：“结为方阵，四面外拒，六宫及
百官家口，并住其间。若有变起，当头分抗，内引奇兵，
出外奋击，车为壁垒，重设钩陈，此与据城理亦何异。
若战而捷，抽骑追奔；或战不利，屯营自守，臣谓牢固
万全之策也。”帝曰：“善。”因拜左武卫将军，赐良马一匹，
绢三百疋。明年，黔安夷向思多反，杀将军鹿愿，围太
守萧造。法尚与将军李景分路讨之。法尚击思多于
清江，破之，斩首三千级。还，从讨吐谷浑，法尚别由松
州道逐捕亡散，至于青海。赐奴婢一百口，物二百段，
马七十匹。出为敦煌太守，寻领会宁太守。辽东之役，
以舟师指朝鲜道，会杨元感反，与将军宇文述、来护
儿等破之。以功进右光禄大夫，赐物九百段。时有齐
郡人王薄、孟让等举兵为盗，众十馀万，保长白山，频
战，每挫其锐。赐奴婢百口。明年，复临沧海。在军疾甚，
谓长史崔君肃曰：“吾再临沧海，未能利涉，时不我与，
将辞人世。立志不果，命也如何！”言毕而终，时年五十
九。赠武卫大将军，谥曰僖。